C 226/4

ET

Ärakuulamise eest vastutava ametniku lõpparuanne (1)

AT.40135 – Forex (Three Way Banana Split)

(EMPs kohaldatav tekst)

(2020/C 226/04)

Ettevõtjatele UBS, (2) RBS, (3) Barclays, (4) Citigroup (5) ja JPM (6) (edaspidi ühiselt „pooled“) adresseeritud otsuse eelnõu käsitleb ELi toimimise lepingu artikli 101 ja EMP lepingu artikli 53 ühte ja pidevat rikkumist seoses G10 riikide vääringutega tehtud valuuta hetketehingutega ajavahemikul detsembrist 2007 kuni jaanuarini 2013. Otsuse eelnõus esitatud väidete kohaselt leppisid pooled omavahel kokku, et vahetavad teatavat hetkel aktuaalset või tulevikku puudutavat tundlikku äriteavet ning kooskõlastavad aeg-ajalt oma kauplemistegevust. Kõnealune tegevus toimus kolmes Bloombergi jututoas – „Three Way Banana Split“, „Two and a Half Men“ ning „Only Marge“.

27. oktoobril 2016 algatas komisjon poolte vastu nõukogu määruse (EÜ) nr 1/2003 (7) artikli 11 lõike 6 ja komisjoni määruse (EÜ) nr 773/2004 (8) artikli 2 lõike 1 kohase menetluse.

Pärast kokkuleppe sõlmimise eesmärgil peetud arutelusid (9) ja kokkuleppemenetluse ettepanekute (10) saamist kooskõlas määruse (EÜ) nr 773/2004 artikli 10a lõikega 2 võttis komisjon 24. juulil 2018 vastu menetluse pooltele adresseeritud vastuväited.

Pooled kinnitasid määruse (EÜ) nr 773/2004 artikli 10a lõike 3 kohaselt vastuväidetele esitatud vastuses, et vastuväidetes oli arvesse võetud nende kokkuleppemenetluse ettepanekute sisu, ja lubasid seega jätkata kokkuleppemenetluses osalemist.

Otsuse 2011/695/EL artikli 16 kohaselt uurisin, kas otsuse eelnõus käsitletakse ainult vastuväiteid, mille kohta pooltel oli võimalus esitada oma seisukohad. Leian, et nii see tõesti on.

Seoses sellega ja võttes arvesse asjaolu, et pooled ei ole esitanud mulle taotlusi ega kaebusi, (11) olen seisukohal, et kõnealuse juhtumi puhul on poolte menetlusõiguste tõhus kasutamine tagatud.

Brüssel, 7. mai 2019 Wouter WILS

(1) Kooskõlas Euroopa Komisjoni presidendi 13. oktoobri 2011. aasta otsuse 2011/695/EL (ärakuulamise eest vastutava ametniku ülesannete ja pädevuse kohta teatavates konkurentsimenetlustes) (ELT L 275, 20.10.2011, lk 29) artiklitega 16 ja 17.

(2) UBS AG.

(3) The Royal Bank of Scotland Group plc ja NatWest Markets plc.

(4) Barclays plc, Barclays Services Limited ja Barclays Bank plc.

(5) Citibank, N.A. ja Citigroup Inc.

(6) JPMorgan Chase & Co, JPMorgan Chase Bank, N.A., J.P. Morgan Europe Limited ja J.P. Morgan Limited.

(7) Nõukogu 16. detsembri 2002. aasta määrus (EÜ) nr 1/2003 asutamislepingu artiklites 81 ja 82 sätestatud konkurentsieeskirjade rakendamise kohta (EÜT L 1, 4.1.2003, lk 1).

(8) Komisjoni 7. aprilli 2004. aasta määrus (EÜ) nr 773/2004, mis käsitleb EÜ asutamislepingu artiklite 81 ja 82 kohaste menetluste teostamist komisjonis (ELT L 123, 27.4.2004, lk 18).

(9) Koosolekud kokkuleppe sõlmimiseks toimusid 2016. aasta novembrist 2018. aasta veebruarini.

(10) Pooled esitasid ametliku taotluse kokkuleppe sõlmimiseks ajavahemikul […]–[…].

(11) Otsuse 2011/695/EL artikli 15 lõike 2 kohaselt võivad kartellijuhtumit käsitleva menetluse pooled, kes osalevad arutelus kokkuleppe sõlmimiseks kooskõlas määruse (EÜ) nr 773/2004 artikliga 10a, pöörduda kokkuleppemenetluse igas etapis ärakuulamise eest vastutava ametniku poole, et tagada oma menetlusõiguste tõhus kasutamine. Vt ka komisjoni teatise 2008/C 167/01 (mis käsitleb kokkuleppemenetluse läbiviimist kartellidega seotud otsuste puhul, mis on võetud vastu vastavalt nõukogu määruse (EÜ) nr 1/2003 artiklitele 7 ja 23) (ELT C 167, 2.7.2008, lk 1) punkt 18.